બજેટની જે સવાર઼્ગી અસર બજારને થાય છે, એને સેન્ટિમેન્ટ ઇફેક્ટ કહે છે. બજેટની અસર કોઈ ચોક્કસ સેક્ટરને થાય એને સેક્ટર ઇફેક્ટ ગણાય, જ્યારે બજેટની અસર કોઈ ચોક્કસ શૅર પર થાય ત્યારે સ્ક્રિપ-સ્પેસિફિક કહેવાય છે. સેન્ટિમેન્ટની અસર તાત્કાલિક સ્વરૂપની હોઈ શકે અને ટૂંકા કે મધ્યમ ગાળાની પણ હોઈ શકે. જો બજાર સવાર઼્ગી દૃષ્ટિએ પ્રતિકૂળ કે ખરાબ હોય તો આમ બની શકે છે. આવા સમયમાં થોડો વખત બજારથી દૂર થઈ જઈ એને જોયા કરવું બહેતર રહે છે, કેમ કે ભાવો સતત નિરાશાજનક દેખાવ કરી શકે, પણ એ ક્યાંક અટકે ખરા, ત્યારે સારા શૅરો ખરીદવાની તક મળે છે. અલબત્ત, એમ કરવા માટે ત્યારે પણ હિંમત અને ધીરજ જરૂરી બને છે. સેક્ટર પરની અસર બજેટની ચોક્કસ જોગવાઈઓને આધીન રહે છે, દા. ત. ઇન્ફ્રાસ્ટ્રક્ચર ક્ષેત્રને સારા લાભ કે પ્રોત્સાહન મળવાનાં હોય તો એ સેક્ટરમાં તેજી થઈ શકે છે અને ખાસ કરીને એ સેક્ટરની ચોક્કસ સારી કંપનીઓમાં પણ લેવાલી નીકળી શકે છે. કોઈ સેક્ટર પર અવળી અસરના કેસમાં આનાથી ઊલટું બની શકે. સેન્ટિમેન્ટની અસર થોડા સમયમાં દૂર પણ થઈ શકે, જ્યારે સેક્ટરની અસર થોડી લાંબી ચાલી શકે, પણ વળી શૅર પરની અસર મધ્યમ ગાળા માટે રહી શકે. આમ માર્કેટની સેન્ટિમેન્ટ, સેક્ટર અને સ્ક્રિપ-સ્પેસિફિક અસર જુદા-જુદા રંગ બતાવે છે.